1 Te'uri xwil chic jun ángel ca tijin li u kajic chicaj, nim i u 'atbal tzij. I u wach i jyub ta'aj xo'on sak rumal u walch'inic. 2 Ire xsiq'uin chu bixquil: —¡Ya wulijsam chic i tinimit; ya wulijsam chic i nim laj tinimit Babilónia! Wo'or xa je are chic itzel je jekel chila, xa are qui q'uijibal chic itzel tak tew, xa are qui q'uijibal chic i itzel tak tz'iquin, xak ne te ch'am laj tak tz'iquin. 3 Conojel i tinimit re u wach i jyub ta'aj xqui 'an pacha xe 'abar che i víno chi u sujum i tinimit-le chique; i pacha vin-le xa are i mal laj tak qui rayijbal. I je 'atol tzij re u wach i jyub ta'aj qui 'anom i n-'us taj chuwach i Dios ru' i tinimit-le; je pacha achiab chi quiqui 'an i n-'us taj ru' jun n-ch'am ta laj ixok. I je aj c'ay re u wach i jyub ta'aj lic xe beyomaric rumal u q'uial u rayijbal i tinimit Babilónia. (Queje xu bij i ángel ile chwe.) 4 Te'uri xin ta jun chic ch'awbal xch'aw chicaj: —Chix el chupam i tinimit-le, ni'pa ix we yin —xu bij—. Chix el chila, mokxa quix macun na pacha quiqui 'an ique, mokxa qui tij ni tojpen pacha i quiqui tij na ique. 5 Man lic q'ui ni qui mac, pacha u molom rib 'elnak bi c'a chicaj. I Dios, xc'un chu c'ux wach i qui mac. 6 Chi tzalij u wach 'uri che i tinimit Babilónia, ni'pa i c'ax u 'anom ire chique i juban; queb tant chi tzalij u wach che. Ire u 'anom chiwe chi qui tu' i víno c'a; chi tzalij 'uri u wach che, queb tant u c'ayil chi ya che. 7 I tinimit Babilónia lic xo'on nim che u 'ij; xa xu tzucuj u chomal. Pacha u nimal u 'ij u chomal, xak queje u nimal i tojpen chi ya che, xak queje i c'ax. I tinimit-le, queje pacha jun ixok chi cu bij pu c'ux: "In cul chi, in pacha jun nim laj 'atol tzij; n-in ta pacha jun ixok malcan; yin lic n-quin tij tubi uyej," cu bij. 8 Rumal ile, q'ui i c'ax ca pe puwi che jun 'ij. Ca pe i camic, ca pe i uyej, ca pe i numic, y ca porox na pa 'a'. Queje ile ca pe puwi i tinimit-le, man nim u cho'ab i Kajwal Dios chi cu ya na pa tojpen rumal u mac. (Queje ile xu bij i tzij chi xch'aw chicaj.) 9 I je 'atol tzij re u wach i jyub ta'aj xqui 'an i n-'us taj chuwach i Dios rumal i tinimit-le; xqui ya quib chu tzucuxic qui chomal xak i qui rayijbal. Ique que o' na are quiquil i sib re i nim laj tinimit chi ca tijin u c'atic; lic caco'ej na. 10 Que taq'ui na c'a naj rumal qui xibriquil; lic quiqui xij na quib che i tojpen chi ca pe puwi i tinimit-le, y quiqui bij na: —¡Ay, to' a wach yet, at nim laj tinimit Babilónia! ¡Yet chi nim a cho'ab, xa juntir xpe i tojpen pawi! —quiqui bij na. 11 Xak queje i je aj c'ay re u wach i jyub ta'aj, que o' na y que bison na rumal, man ique n-ta chic ca lo'ow qui c'ay. 12 N-ta chic ca lo'ow i qui óro, i qui pláta, i cuwaj chi chom pakalic, tak i qui bak. N-ta chic ca lo'ow i c'ul 'o cu' chi chom, pakalic. N-ta chic ca lo'ow i qui che' chom, lic muy, pakal rajil. N-ta chic ca lo'ow i chomik tak etz'bal chique, chi 'antal che i marfil, xak 'antal che i che' chom, muy; xak 'antal che i brónce, xak 'antal che i ch'ich', xak che i mármol. 13 Xak n-ta chic ca lo'ow i qui canéla, tak i juban cunbal re i comída, xak i qui inciénso, i qui mírra, tak i juban cunbal muy. N-ta chic ca lo'ow i víno, i acéite, i arin, i trígo. N-ta chic ca lo'ow i qui chicop, i qui chij, i qui caway, i qui careta. N-ta chic ca lo'ow i qui mocom (ile are qui c'aslemal i winak quiqui c'ayij.) Lic n-ta chic ca lo'ow i qui c'ay. 14 Ca bix na che i tinimit: —Ronojel ni'pa i chom chi lic xa rayij u wach, ya n-ta chic. Xsach ni u wach a beyomal, xsach u wach i chom laj awetz'balil que'e 'ij sak chawij —ca bix na che. 15 I je aj c'ay re ni'pa tak ile, chi lic xe beyomar rumal i qui c'ay che i tinimit-le, que taq'ui na c'a naj rumal qui xibriquil; lic quiqui xij na quib che i tojpen chi ca pe puwi i tinimit. Xa que o' na y que bison na rumal. 16 Quiqui bij na: —¡Ay, to' u wach i nim laj tinimit! Ile, pacha te jun ixok chom u 'u', lic pakalic; lic cak ca tzunic, xak morádo ca tzunic. Lic u wikom rib ru' óro, xak ru' chom laj ruwaj, xak ru' rarit, xak ru' bak pakal rajil. 17 Xui-ri, ni'pa i u beyomal ¡juntir xq'uisic! —quiqui bij na. Xak conojel i quiqui ch'ac qui mer ru' qui bárco, que canaj c'a naj che i tinimit chi ca poroxic; ni'pa i que uc'aw i bárco, xak i je aj chaquib piqui'ab, xak i to' winak chi je 'o chupam, 'is que canaj na c'a naj. 18 Are quiquil i sib re i nim laj tinimit ca tijin u c'atic, ique que siq'uin na: —¡N-ta jun chic tinimit pacha i nim laj tinimit-le! —quiqui bij na. 19 Lic que bisonic; que o' na, lic caco'ej na. Que siq'uin na chu bixquil: —¡Ay, to' u wach i nim laj tinimit! O'onom lok, ru' u beyomal xo'on beyom chique ni'pa 'o i qui bárco, ch'acbal re qui mer. Y xa juntir xsachsax u wach —quiqui bij na. 20 Xui-ri, yix ix aj chicaj, chix quicotok rumal wach ca 'ani na che i tinimit-le. Chix quicot ni yix ix apostelab, xak queje yix chi ix ajbil u tzij i Dios, xak queje yix iwonojel chi ix re ire. I Dios cu ya ni tojpen puwi i tinimit-le rumal wach u 'anom chiwe yix. (Queje ile xu bij i ch'awbal chi xch'aw chicaj.) 21 Te'uri, jun ángel nim u cho'ab xu yac jun nim laj abaj y xu c'ak bi pa mar. Te'uri xu bij: —Queje iri ca 'ani na che i nim laj tinimit Babilónia; ca c'ak nubi iquem, y n-ca 'iltaj ta chic u wach. 22 Awu' yet, Babilónia, n-ca tataj ta chic i u ch'awbal i árpa, xak i su', xak i trompet chila awu'; n-ta chic jun ca chacun pa re u chac; n-ca tataj ta chic u ch'awbal i ca'. 23 Chila awu', ya n-ta chic jun 'a' pa ca tzun wi, xak n-ca tataj ta chic jun nima'ij re i c'ulanquil awu'. Queje ile cat e'el na, tupu o'onom lok i aj lo'onel i aj c'ayinel awu' mas nim te qui 'ij chiquiwach conojel i cachi'il chuwach i jyub ta'aj. Queje ile cat e'el na, man i winak re u wach i jyub ta'aj lic xe terej chawij; xqui coj a 'ij xa rumal pacha 'itz xa coj chique. (Queje ile xu bij i ángel che i tinimit.) 24 I tinimit Babilónia ca ya' pa tojpen man je u camsam ni'pa i je ajbil u tzij i Dios, xak i winak je re i Dios. Xak i juban tinimit xqui 'an que pacha i tinimit Babilónia; rumal 'uri, i camsanic xqui 'an ique chique i je re i Dios, xak 'o chukul i tinimit-le —xu bij i ángel.